SKRIFTLIG FORESPØRGSEL P-1691/01

af Sérgio Marques (PPE-DE) til Kommissionen

(6. juni 2001)

Om: Gennemførelsen af Poseima-programmet på Madeira og det nye retsgrundlag for randområderne i EU

Det særlige program for Madeira og Açorerne som følge af disse regioners afsides beliggenhed og økarakter, som blev indført i 1991, indeholder bestemmelser om en graduering af Fællesskabets politik på forskellige områder, især inden for beskatning, indførelse af foranstaltninger inden for landbrug, husdyrbrug, fiskeri, håndværk, miljø og transport, særlige foranstaltninger til nedsættelse af de supplerende omkostninger ved forsyning af landbrugsvarer og olieprodukter samt foranstaltninger på toldområdet i forbindelse med frizoner.

Gennemførelsen af Poseima har haft positive virkninger for den økonomiske og sociale udvikling på Madeira til trods for, at nogle af foranstaltningerne i de enkelte sektorer kun har været anvendt i en kortvarig periode det gælder for miljø, håndværk og energi mens andre foranstaltninger ikke længere er i overensstemmelse med forholdene i regionen som det er tilfældet med landbruget. I realiteten vedrører Poseima-programmet overvejende landbrug og fiskeri, foranstaltninger til fordel for Madeiras frizone, hvortil kommer nogle skattenedsættelser, som berører momsen (bestemmelserne i tiltrædelsesakten opretholdes) samt særlige forbrugsskatter.

Da der i traktaten blev indføjet et nyt retsgrundlag for randområderne, forventedes det, at Kommissionen ud fra erfaringerne med gennemførelsen af Poseima ville fremlægge et samlet handlingsprogram for samtlige sektorer for som led i den aktuelle integration i Europa at imødekomme udviklingsbehovet på Madeira og de øvrige randområder, eftersom Kommissionen havde modtaget de memoranda, som de pågældende regioner og stater havde indgivet. Dette har imidlertid ikke til dato været tilfældet, og Kommissionen har blot fremsat nogle forslag vedrørende ændringer af bestemte forordninger på strukturområdet (landbrug: tilpasninger af støttegrænserne i forbindelse med forordningen om EUGFL-støtte; fiskeri: tilpasning af bestemte grænser for finansiel støtte under FIUF; strukturfondene: forhøjelse af maksimumsgrænserne for deltagelse) og en ændring af landbrugskapitlet i Poseima og de øvrige Posei-programmer, hvor hovedvægten igen i lighed med gennemførelsen af Poseima er blevet lagt på landbruget.

Hertil kommer, at Kommissionen ikke har gjort brug af det nye retsgrundlag for randområderne i traktaten i forbindelse med et eneste af sine forslag, hvad der er overraskende og skuffer de forventninger, der var skabt.

Man må derfor rejse følgende spørgsmål:

- Hvornår agter Kommissionen at udarbejde og iværksætte det bebudede program om en samlet indsats inden for alle sektorer, som omfatter de finansielle tilsagn og fastlæggelsen af de prioriterede indsatsområder, som tager hensyn til udviklingsbehovene i randområderne i deres helhed? Vil Kommissionen f.eks. på ny foreslå foranstaltninger som de, der oprindeligt var indeholdt i Poseima-programmet på områder som miljø, håndværk, turisme, energi og transport?

- Hvilket kriterium har Kommissionen til hensigt at lægge til grund for anvendelsen af det nye retsgrundlag for randområderne i medfør af traktaten, nemlig artikel 299, stk. 2.?

Svar afgivet på Kommissionens vegne af Romano Prodi

(4. september 2001)

Kommissionen har ikke, i hvert fald ikke på dette tidspunkt, fundet det nyttigt at foreslå et enhedsprogram til erstatning for det særlige program, der er vedtaget for Madeira og Azorerne som følge af disse regioners afsides beliggenhed og økarakter (Poseima), det særlige program, der er vedtaget for de franske oversøiske departementer som følge af disses afsides beliggenhed og økarakter (Poseidom) og det særlige program, der er vedtaget for De Kanariske Øer som følge af deres afsides beliggenhed og økarakter (Poseican). Medlemsstaterne og de pågældende regioner har i øvrigt ikke anmodet Kommissionen herom. Derimod har den i rapporten af 14. marts 2000(1) forelagt en strategi for en bærbar udvikling af de mest afsides beliggende regioner. Denne strategi omfatter ikke alene videreførelse, tilpasning og forbedring af de igangværende foranstaltninger, men åbner også op til nye tiltag.

Med hensyn til de foranstaltninger i Poseima-programmet, der nævnes af det ærede medlem (miljø, håndværk, energi osv.) har det ikke været muligt at fortsætte disse, som følge af at de ikke er berettigede til støtte fra strukturfondene, og fordi der ikke findes en dertil indrettet budgetpost. Imidlertid er det i strukturfondene gennem de operationelle programmer fastsat, at der i tidsrummet 2000-2006 skal finansieres investeringer på energi- og miljøområdet. I almindelighed er investeringer på miljø- og transportområdet også berettigede til finansiering fra Samhørighedsfonden for de pågældende lande. Samtidig fortsætter Kommissionen sine overvejelser vedrørende de spørgsmål, det ærede medlem har bragt på bane.

Endelig finder Kommissionen, at EF-traktatens artikel 299 (tidligere artikel 227), stk. 2, er det politiske redskab for enhver fællesskabsforanstaltning vedrørende regionerne i den fjerneste udkant. For så vidt angår retsgrundlaget i strengeste forstand for de foranstaltninger, der træffes til fordel for disse regioner, har Rådet enstemmigt med hensyn til de foranstaltninger, der blev vedtaget i juni, truffet den afgørelse, at der anvendes dobbelt retsgrundlag. For sit vedkommende opretholder Kommissionen sin holdning med hensyn til anvendelse af artikel 299, stk. 2, som retsgrundlag alene for de foranstaltninger, der afviger fra traktatens bestemmelser, idet der dog tages forbehold for særligt retsgrundlag for de fælles politikker.

(1) KOM(2000) 147.